依韻和登州推官張同年之梁山
作者：祖無擇
朝代：宋

paragraphs: 峻極乾蒼蒼，班移自混茫。
勢臨坤軸斷，根入海濤殭。
屹立踰千仞，孤標冠四荒。
興雲山近泰，出日谷連暘。
絕墳于斯勝，煩襟到此涼。
山經終寂寂，祀典謾煌煌。
岩黑驪龍睡，煙清來鳳翔。
藏書陋羣玉，中瑟小空桑。
禹載無遺跡，秦碑有舊章。
乘輿曾直上，鞭石宛居傍。
在昔初遷鼎，當時異省方。
縱心師誕妄，恃力逞强梁。
儒學微言絕，神仙怪說彰。
錫符尊德水，留識著吾漿。
豈念思王度，惟期至帝鄉。
齋男何杳杳，秋祝自琅琅。
詎得三山藥，翻同一國狂。
八神寧爾福，二世果斯亡。
始禍聞陳涉，遺書見子長。
龍興成大定，虎噬免交攘。
往事真塗炭，寒心劇刺芒。
自從茲滅國，誰復此祠陽。
冤毒疑淪髓，凋殘競沐瘡。
鑒宜觀夏后，道合慕陶唐。
聖世踰三代，明君掩百王。
朝廷隆盛禮，簡冊耀休光。
運契千齡統，歌喧六達莊。
古今稱治理，夷夏共瞻望。
洪化周無外，羣生洽太康。
東民休望幸，端拱德芬芳。